## L’Hospital de Dénia incorpora la trombectomia guiada per ultrasò per a l’abordatge del tromboembolisme pulmonar

*** És una malaltia provocada per la presència de trombes en les artèries pulmonars, la qual cosa compromet la funció hemodinàmica del pacient
* La nova tècnica reduïx els riscos associats al tractament convencional i acurta els temps d’ingrés hospitalari**

El Departament de Salut de Dénia ha incorporat una tècnica mínimament invasiva per al tractament del tromboembolisme pulmonar que reduïx els riscos associats al tractament tradicional i acurta els temps d’ingrés hospitalari. El nou procediment, que s’aplica a la sala de radiologia intervencionista, combina l’ús de catèters multiperforats i l’energia de l’ultrasò per a fer una trombòlisi dirigida en pacients amb tromboembolisme pulmonar.

El tromboembolisme pulmonar és una malaltia provocada per la presència de trombes en les artèries pulmonars, la qual cosa impedix l’intercanvi gasós i compromet de manera immediata la funció hemodinàmica del pacient. La patologia té una elevada prevalença entre la població major o amb patologies associades com el càncer, l’obesitat o estats prolongats d’enllitament.

La tècnica substituïx la trombòlisi sistèmica, que consistix en l’administració de grans dosis de fàrmacs per via intravenosa i que comporta un alt risc d’hemorràgies, especialment cerebrals.

En l’abordatge convencional del tromboembolisme pulmonar, l’administració sistèmica d’alteplasa comporta un risc elevat d’hemorràgia cerebral, que s’ha reduït sensiblement mitjançant la tècnica intervencionista amb ultrasons. Esta dada ha sigut clau per a ampliar els criteris d’inclusió al tractament i millorar la seguretat d’este.

**Coordinació entre servicis**

L’equip clínic, liderat per la radiòloga intervencionista, Carolina Gutiérrez Ramírez, ha desenrotllat un abordatge coordinat entre els servicis de Radiologia Intervencionista, Unitat de Vigilància intensiva (UCI) i Medicina Interna (Unitat de Trombosi) per a realitzar de manera protocol·litzada la trombectomia guiada per ultrasons, la qual cosa permet actuar en les fases inicials del procés i millorar així els resultats clínics.

Segons la doctora Gutiérrez, “la coordinació amb altres servicis és fonamental perquè, quan es detecten signes clínics compatibles amb tromboembolisme pulmonar en el mateix hospital, es fa una angiotomografia pulmonar. Si es confirma el diagnòstic en un pacient d’alt risc, se’l trasllada a l’UCI, a on comença la intervenció”.

Així, s’accedix a través de la vena femoral dreta travessant les cavitats cardíaques i es posicionen els catèters en les branques principals de les artèries pulmonars. Estos catèters compten amb dos funcions: emeten energia ultrasònica que fragmenta el trombe i permeten l’administració localitzada d’un potent fàrmac fibrinolític, l’alteplasa.

Este enfocament dirigit reduïx de manera significativa la dosi administrada en comparació amb la trombòlisi sistèmica, la qual cosa disminuïx també el risc d’efectes adversos greus com hemorràgies cerebrals.

**Perfil del pacient**

L’ús localitzat del fàrmac ha permés ampliar el nombre de pacients que es poden beneficiar del tractament. Actualment es pot aplicar també en situacions de postoperatori, en dones embarassades o en persones que anteriorment estaven excloses pel seu risc hemorràgic elevat. De fet, en l’Hospital de Dénia ja s’ha aplicat en casos de trombosi venosa profunda, especialment en pacients jóvens amb trombosis extenses en els membres inferiors.

En estos casos, l’objectiu és evitar la síndrome postflebític, una complicació a llarg termini que pot limitar la capacitat de caminar. Fins al moment s’han tractat quatre casos de trombosi venosa profunda amb resultats favorables, que han permés que els pacients recuperen la mobilitat al cap de pocs dies del procediment.

A més, el procediment és adaptable: si després de la primera fase del tractament queda trombe residual, es pot fer una trombectomia mecànica mitjançant un altre catèter que l’aspira directament.

La incisió és mínima, d’uns tres mil·límetres en l’engonal, la qual cosa facilita una ràpida recuperació. La majoria dels pacients tractats han passat de necessitar entre cinc i set dies d’ingrés en UCI a passar a planta l’endemà.

Des de la implantació d’esta tècnica, l’hospital ha tractat prop d’una trentena de casos. Les dades de resultats indiquen que el 90 % dels pacients han pogut abandonar l’UCI en menys de 48 hores.

Actualment quatre hospitals en la Comunitat Valenciana disposen d’esta tècnica: l’Hospital General Doctor Balmis, l’Hospital General de Castelló, La Fe de València i l’Hospital de Dénia.

Fecha: 03/08/2025